Les cambres de comerç de Perpinyà i Andorra estan impulsant la construcció d'un metro entre Porta (Alta Cerdanya) i el Pas de la Casa (Andorra), segons ha informat la televisió francesa FR3. El metro subterrani permetria relligar les dues localitats, i se situaria a més de 2.500 metres d'altitud.

Segons les mateixes fonts, quasi tot el trajecte estaria en territori administrativament francès, amb la qual cosa Porta hauria de posar el projecte en el seu pressupost, amb un cost de 150 milions d'euros.

Segons ha indicat la televisió francesa, citant France Bleu Roussillon, el projecte seria beneficiós per als comerços andorrans, també per als turistes i per als veïns de la Cerdanya que van a treballar al Pas de la Casa, quan la carretera estigui tallada a l'hivern a causa de la neu o de tempestes, especialment les N-20, N-22 i N-320.

El trajecte duraria 11 minuts, i la línia superaria un desnivell de 580 metres. Si tira efectivament endavant s'haurà de construir a Porta una nova duana.